Nanna Westerby (SF), 2009-03-31:
Da ordføreren på det her forslag, hr. Karsten Hønge, ikke kan være her i dag,
skal jeg samle op som ordfører for forslagsstillerne fra SF.
Til at starte med vil jeg gerne sige, som det jo er blevet slået fast, at det er en ret alvorlig situation, vi står i lige nu, og jeg er glad for, at der er flere ordførere, der også har været inde på det og har anerkendt det.
Jeg synes ikke, det er alle, der har vist lige stor indsigt i det, men der er enighed om, at det er en ret alvorlig situation, vi står i.
For Undervisningsministeriets nyeste tal viser jo, at 4.472 elever nu står uden en praktikplads, og det er altså elever, unge mennesker, som risikerer ikke at få en uddannelse.
Antallet af praktikpladser styrtdykkede brat i 2008; det faldt med ca. 9 pct. i løbet af sidste år, og det ser ud til at blive værre fremover.
Det er jo rigtig forfærdeligt, for det betyder, at der er rigtig mange unge, der ikke kan færdiggøre deres uddannelse.
Det kan betyde, at der er flere unge, som falder fra uddannelsen.
Det kan betyde, at der er færre unge, der søger uddannelse, for hvem har lyst til at søge en uddannelse, som man ikke ser ud til at kunne gøre færdig?
Faktisk ved vi, at der om 10 år kommer til at mangle 70.000 faglærte personer, og at vi kommer til at have et overskud af ufaglærte på 120.000.
Så set i det langsigtede perspektiv har vi både som samfund og for den enkeltes skyld brug for at få flere unge til at tage en uddannelse.
Derfor er det rigtig uheldigt, når konjunkturerne, som de er lige nu, fordi vi står i en akut økonomisk krise, er med til at afgøre, hvor meget uddannet arbejdskraft vi har om 20 år, hvor vi ved, at vi, uanset hvordan krisen udvikler sig, kommer til at få behov for mere arbejdskraft.
Det er rigtig, rigtig uheldigt.
Og det er ikke, fordi vi synes, at skolepraktikordningen er den bedste ordning og den bedste måde at tage sin praktiktid på - det er ikke, fordi vi synes, det er det er allermest optimale - men det er, fordi vi er rigtig bange for det scenario, der handler om, at tusindvis af unge ikke kan gøre deres uddannelse færdig.
Så vi vil genindføre skolepraktikordningen og bruge den som en konjunkturudjævner i en tid med stigende mangel på praktikpladser og ikke nødvendigvis som en permanent ordning. Skolepraktikordningen skal være af høj kvalitet, og derfor synes vi lige nu, at det ikke skal være muligt at gennemføre hele sin uddannelse på skolen.
På længere sigt har vi, som der også er andre ordførere, der har været inde på, foreslået, at man arbejder med ideen om praktikpladscentre.
Her kan man netop prøve at sørge for, at tiden i skolepraktik bliver så virkelighedsnær som overhovedet muligt, at den så meget som muligt kommer til at ligne en almindelig virksomhedspraktik.
Det sidste, vi har foreslået med det her beslutningsforslag, er, at man ikke bare giver los - som der er nogle, der har sagt, altså at vi bare vil åbne op for skolepraktikpladser, at alle skal kunne tage lige præcis den skolepraktikplads, de har lyst til - og at man ikke laver flere skolepraktikpladser, end vi går ud fra at der er behov for på arbejdsmarkedet senere.
Derfor vil vi gerne nedsætte et udvalg, hvor arbejdsmarkedets parter i samarbejde skal kigge på en forbedring af skolepraktikordningen og udarbejde løsningsmodeller for en bedre fordeling af de skolepraktikpladser, så vi sikrer, at der ikke bare bliver åbnet op for et hav af skolepraktikpladser. Dansk Folkepartis ordfører var lidt inde på, at der nu er lavet renoveringspuljer, og at der er blevet åbnet lidt op for, at kommunerne kan bruge nogle flere penge på renoveringer.
Vi er bare rigtig bange for, at det ikke er nok i sig selv, og at det ikke løser krisen i sig selv.
Jeg tror, at det kommer til at betyde, at vi sikrer, at der kommer til at være et lidt mindre fald i ledigheden i byggebranchen.
Men jeg er rigtig bange for, at det ikke kommer til at betyde flere uddannelsespladser: Det, der ryger først, og det, der igen bliver oprettet sidst, er tit uddannelsespladserne.
Så fordi vi ikke vil tabe en hel årgang på gulvet, og fordi de nuværende konjunkturer ikke skal bestemme Danmarks udbud af faglært arbejdskraft fremover, vil vi altså som en midlertidig løsning foreslå, at man genindfører skolepraktikordningen, og at man gør det med omtanke, så man ikke bare giver los, men at arbejdsmarkedets parter overvåger, hvor mange pladser der er brug for, og at man på længere sigt laver praktikpladscentre, så det kan være en så virkelighedsnær skolepraktik som overhovedet muligt.